I donni guerrieri erani tradiziunalamenti guvirnati da dui righjini, una di a paci (pulitica interna) è una di a guerra (pulitica ""estara""). Trà i righjini più cunnisciuti si poni cità Mirina, Ippolita è Pentesilea. In Giugrafia XI.5.4-5, Strabonu discrivi u custumu di l'Amazoni di compia, ogni branu, una visita in u tarritoriu di u populu vicinu di i Gargareni, i quali si uffriani ritualamenti par accuppià si incù i donni guerrieri affinch'eddi possini inghjinirà i figlioli. L'incontru avveni in sicretu, in l'oscurità, chì nissunu di i dui amanti possi cunnoscia l'idantità di l'altru. Sicondu Plutarcu a staghjoni di l'accuppiamenti dura dui mesa, ogni annu. Eppo l'Amazoni facini ritornu in i so tarritorii. A sorti di a prughjinitura muta sicondu u sessu di u neunatu. I masci, sicondu Strabonu, sò rimandati in u so locu d'urighjina è ogni gargarenu adultu adotta un criaturu senza sapè s'eddu hè u so figliolu; i femini, inveci, rimanini incù i mammi è sò addivati è educati sicondu i so custumi è struiti, in particulari, à i tecnichi di caccia è di guerra. L'armi principali di l'Amazoni sò l'arcu, l'accetta bipenna è un scudu particulari, picculu è à forma di mezaluna, chjamatu pelta. Prima di ogni battaglia sonani u sistru, un strumentu chì pruducendu un sonu limpidu è cristaddinu, ùn pò avè u scopu d'intimuriscia u numicu, ma solu quiddu di ringrazià i dei.